**Frode Jørgensen** (født 1972)[] er en norsk forretningsperson. Han er mest kjent som hovedperson i det norske pyramidespillet PlexPay som han ble dømt til fengselsstraff for. Han er bosatt i Thailand.[]

PlexPay
-------

Jørgensen arbeidet som kjøkkensjef da han på begynnelsen av 2000-tallet ble invitert med i nettverksselskapet World Games Inc.. Da selskapet kollapset i 2004 opprettet Jørgensen selskapet Evolve Trading SA på Saint Vincent og Grenadinene som drev konseptet PlexPay. Det er anslått at mer enn 200 millioner kroner ble investert i selskapet før Politiet slo til mot virksomheten i september 2005. Frode Jørgensen ble arrestert og varetektsfengslet, mistenkt for grovt bedrageri, og han fikk også personlige eiendeler inndratt.

I Trondheim tingrett ble Jørgensen dømt til fengsel i to år og seks måneder, samt fradømt eiendeler. Dommen ble anket først til Frostating lagmannsrett og siden til Høyesterett, men anken ble endelig forkastet 15. desember 2009.

En del av pengene som PlexPay hadde fått inn fra investorer var spekulert videre konseptet People in Profit System.

Andre selskaper
---------------

I 2009, altså før straffesaken etter PlexPay var avgjort, startet Jørgensen opp MLM-selskapet Juugo sammen med Ronny Nesset, Are Vinje og Jan Olav Øfsti. Selskapet ble avviklet i 2014.

Etter først å ha vært deltaker i den amerikanske Ponzi-svindelen ZeekRewards etablerte Jørgensen sammen med islandske Larus Palmi Magnusson selskapet Bidify, senere omdøpt til MyCenterBid. Konseptet med mikroauksjoner var kopiert fra ZeekRewards. Han samarbeidet da med Tor Anders Petterøe, kjent fra World Games Inc. Petterøes selskap Towah skulle da tilby betalingstjenester, men i 2013 ble det klart at 50 millioner av investormidlene fra MyCenterBid var forsvunnet gjennom Towah som da også ble slått konkurs.

I 2015 ble Jørgensen involvert i konseptet Crypto888 etablert at britiske Nigel Allan. Selskapet skulle tilby sin egen kryptovaluta, men allerede året etter ble selskapet avviklet.

I 2018 etablerte Jørgensen konseptet Global Game Arena‎ som skulle tilby online spill. Med seg på laget fikk han svenske Niklas Kröningkrona og canadiske Daniel Grenon med bakgrunn fra OneCoin. Konseptet kollapset i 2019 og ble forsøkt reetablert under samme navn. Da dette ikke gikk ble det relansert igjen under navnet BetPlay365. I 2020 ble konseptet igjen reetablert, denne gangen under navnet Daxio. I likhet med Global Game Arena advarte Lotteritilsynet mot konseptet som de mente hadde klare pyramidelignende trekk, i tillegg til at spillproduktet selskapet tilbød var i strid med det norske spillmonopolet. I begynnelsen av 2023 ble det meldt om at deltakerne hadde problemer med å få penger ut av selskapet. I februar gikk Jørgensen ut med en melding til medlemmene der det ble erkjent betydelige økonomiske problemer, samt påstander om at han var blitt oppsøkt av pengeinnkrevere og derfor måtte flykte fra Thailand.

Referanser
----------

1. ↑  «Knusende dom mot pyramidetopp». *Aftenposten*. 21. desember 2007.
2. ↑  «Plexpay-dom i dag». *NRK*. 5. mai 2009.
3. ↑  «Politiet arresterte norsk bakmann i PlexPay». *Finansavisen*. 4. oktober 2005.
4. ↑  «Dømt for million-svindel». *NRK*. 19. desember 2009.
5. ↑  «Klarte ikke uttale pengesum». *NRK*. 30. oktober 2007.
6. ↑  Advarer nordmenn mot selskaper i gråsonen Aftenposten
7. ↑  «50 millioner kroner vekk i Petterøe-pyramide». *Dagbladet*. 23. august 2013.
8. ↑  «MyCenterBid (Bidify) management now in Crypto888?». *BehindMLM*. 20. august 2015.
9. ↑  «Top Leader Daniel Grenon Joins OneCoin». *Business For Home*. 26. mars 2016.
10. ↑  «Mange lokale «småsparere» investerer i Daxio: – Vi advarer mot dette selskapet». *Nettavisen*. 8. oktober 2022.
11. ↑  «Frykter at «Daxio-investorer» kan se langt etter pengene sine». *Avisen Agder*. 7. februar 2023.
12. ↑  «Gründer av Daxio vedgår store tap». *Avisen Agder*. 16. februar 2023.